
Til interesserede! Jeg tillader mig at foreslaa, at der bliver dannet et unitarisk 
kirkesamfund i Kristiania og samtidig og i forbindelse dermed et ”norsk unitarisk 
samfund”. 


Slik innledes historien til den organiserte unitarisme her i Norge. 
Unitarismen vokste opprinnelig fram som kirkesamfunn på 1500-tallet 
i Transilvania og kjennetegnes for sin kritikk av treenighetslæren og 
Jesu guddom, senere først og fremst for sin absolutte dogmefrihet. Nå 
etablerer en variant seg i Oslo og lever et kort og intenst liv fra 1893 
til 1937. Før dette var det bare en og annen i Norge som sto fram som 
unitar, som for eksempel Nina og Edvard Grieg, men de ble aldri noen 
aktiv del av den norske unitarbevegelse - og i det minste den 
selverklærte unitar og prestehater Edvard døde som medlem av Den 
norske kirke. Nina skulle senere bli aktiv i dansk unitarisme. 


Begynnelsen 


Sitatet over er hentet fra innledingen til et hefte som den norske 
unitarpastor og redaktør Hans Tambs Lyche (1859-1898) spredte i 
1893. Han hadde da kommet hjem til Norge fra Amerika, der han og 
hans kone i mange år var aktive som unitarprester. Tambs Lyches 
forsøk på å danne en unitarkirke faller i fisk, men ikke uten videre. 
Heftet fører i 1894 til en heftig artikkeldiskusjon mellom ham og den 
profilerte statskirkepresten Thorvald Klaveness. Så etablerer han 
heller landets første unitariske tidsskrift, Frie Ord. 


Året etter kommer forfatteren Kristofer Janson (1841-1917) til Oslo for 
å holde foredrag. Også han har vært mange år i USA som unitarprest 
for norske emigranter. Det var Bjørnstjerne Bjørnsons fortjeneste at 
det ble slik. Aftenpostens referent skriver 7. januar 1895 begeistret om 
hvordan Janson taler i Oslo om den unitariske kristendom som skal 


fjerne dogmer og tvangskristendom. Bort med treenighetslæren, Jesus 
var et menneske - ikke noen guddom, er blant de mange ting hans 
tilhørere får høre. Ned med den statskirkelige ortodoksi og fram med 
den frisinnede kristne tro, men fremfor alt: nei, til dogmer og 
trosbekjennelser, er hovedtrekkene ved budskapet. Forsamlingen skal 
ha klappet i begeistring. Noen uker etter er landets første unitarkirke 
dannet. Den døpes ”Broderskabets Kirke” og har i sitt valgspråk at den 
vil følge Jesus og hans etiske lære. 


Deretter går det meste galt. Janson blir mer eller mindre sparket ut av 
sin egen kirke. Den endrer navn ved å legge til uttrykket ”Unitarisk 
Samfund" for å markere at de er mer enn en kirke og en annen 
hjemvendt unitarprest fra Amerika overtar som leder, Herman 
Haugerud (1864-1937). Han skal lede menigheten fram til sin død i 
1937. Så går unitarsamfunnet i oppløsning uten å sette særlige spor 
etter seg i vår kirkehistorie. 


Konflikt 


Årsakene til at det gikk galt har lenge vært ukjente, men det er nå 
mulig å peke på noen faktorer. I det innsamlede historiske materialet 
som nå er tilgjengelig, er det mulig å spore to (kanskje tre) innbyrdes 
konkurrerende unitarbevegelser i Oslo mellom 1893-1905. Dette i 
motsetning til hva man tidligere har trodd, nemlig at det bare var 
Jansons unitarkirke som var rådende. Sannheten er heller at Jansons 
unitarkirke hadde kort levetid - muligens bare fra 1895-1898 (uansett 
ikke ut over 1905) - mens den unitariske bevegelse samlet sett levde 
fra 1893 til 1937, for så å revitaliseres i 1990-årene. 


I lærebøker fremheves norsk unitarisme gjerne som synonym for 
Jansons unitarkirke, men som det vil fremgå er det heller slik at 
Jansons posisjon så langt har vært ensidig fremhevet og må nå 
revurderes. Den viktigste årsaken til dette er at Janson tilhørte den 
unitarbevegelse som tapte i konkurransen. Den som vant var den som 
Tambs Lyche og Haugerud representerte: den radikale unitarisme. 
Janson var konservativ kristenunitar, dessuten ødela han alt for seg 


selv da han ga seg i kast med spiritismen. Konkurransen begynner i 
USA på 1880-tallet og avsluttes i Oslo 1905. 


Det diskuteres mye om hvordan unitarismen oppsto i Amerika, men 
uansett hvordan dette forholder seg, så var situasjonen i amerikansk 
unitarisme på 1880-tallet slik at den var i ferd 


med å dele seg i to hovedretninger: En konservativ retning som mente 
å representere Jesu egentlige lære og en radikal retning som gjerne 
var mer opptatt av å være en allmenn religiøs 


bevegelse, ikke nødvendigvis knyttet opp til en bestemt religion, men 
kanskje like godt en slags religiøs humanisme. 


Vi vet nå at Tambs Lyche og Haugerud tilhørte den radikale unitarisme, 
mens Janson var tilknyttet den konservative. Det betyr at den 
unitarkirke Tambs Lyche inviterte til i 1893 var noe helt annet enn den 
som Janson etablerte i 1895. Førstnevnte ville ha en religiøs 
humanistisk unitarkirke og samlet inn en rekke navn til interesserte 
medlemmer, men fant disse for få. Janson overtok navnelisten og 
etablerte en kristen unitarkirke. Kan vi regne med at disse 
medlemmene som var med på å etablere Jansons kirke, kjente til 
forskjellen mellom de to konkurrerende unitarretningene? Det de hørte 
Janson si på møtet i 1895 kunne i utgangspunktet minne mye om det 
de leste i Tambs Lyches hefte fra 1893. Det er høyst forståelig at 
mange av dem gikk inn i Jansons kristne unitariske kirke i den tro at 
dette var en religiøs humanistisk kirke. Senere, da misforståelsen gikk 
opp for dem, ble skuffelsen så stor at de tvang Janson til å frasi seg sin 
prestestilling. 


Tambs Lyche var antakelig den eneste i unitarmiljøet som fullt ut forsto 
forskjellen mellom hans og Jansons unitarisme. I en rekke artikler i Frie 
Ord allerede bare noen uker etter at Broderskabets Kirke var stiftet, 
advarer han kraftig mot Jansons unitarisme og oppfordrer igjen til at 
man må danne en alternativ unitarkirke. Kanskje han også kjente til 
den krasse kritikk som rammet Janson fra deler av det amerikanske 
unitarmiljøet. Der var man meget skuffet over Janson, og anklaget 


ham for å la sin person bli for fokusert og dominerende - og ikke minst 
opprørt over Jansons spiritisme. 


I 1898 føler Janson seg presset til å fratre sin prestestilling. Deretter 
fortsetter urolighetene innad i menigheten helt til en stor gruppe 
melder seg samlet ut i januar og februar 1900. Menigheten står nå 
ribbet tilbake, men som en sterkt preget religiøs humanistisk kirke, og 
med en nyskapning lagt til sitt opprinnelige navn ”Unitarisk Samfund". 
Både lovene for denne og Broderskabets Kirke er bevart. Det er som å 
lese om to forskjellige unitarkirker, og det er jo det det også er snakk 
om. Der valgspråket til Jansons opprinnelige kirke var: 


Vor Menigheds Valgsprog er: «I Higen efter Sandheden og i Jesu af 
Nasarets Aand forener vi os for at tjene Gud og tjene os selv ved at tjene og 
elske Mennesker.» 


ble det nye Unitarisk Samfunds program punktvis målrettet slik: 
Unitarisk samfunds maal er at virke for: 

a. Oplysning, karakterbygning og broderskap blandt menneskene. 

b. En konfessionsløs religionsundervisning paa folkeskolen. 


c. Alle kirkesamfunds likestillethet for loven, saa at ingen sekt særskilt støttes av 
stat eller kommune. 


Den konservative unitarismen i Norge tapte. Men tapet var ikke 
umiddelbart med Jansons avgang og masseutmeldelsen 1900, for han 
fortsatte privat å innkalle til unitarmøter. 


Konsolidering 


I mellomtiden forsøker Unitarisk Samfund å stable seg på beina igjen 
og sender beskjed til Haugerud i USA. Han kommer tilbake i 1904 og 
overtar som prest, engasjerer seg samtidig politisk på Arbeiderpartiets 
side og blir bystyrerepresentant for partiet i Oslo i 1911. 


Med Haugeruds tilbakekomst oppstår den unike situasjonen at Janson 
og Haugerud begynner å konkurrere om å holde unitarmøter. I Oslo 
innkaller de til møter på søndager til samme tidspunkt, men i 


forskjellige lokaler. Slik blir det en periode mulig å følge konkurransen 
mellom den konservative og den radikale unitarbevegelse gjennom 
møteannonseringen i Norske Intelligenssedler. Dette pågår helt til april 
1905, da Jansons ser seg slått. I alle fall her i Norge, men han 
fortsetter med litt møtevirksomhet i den menigheten han opprettet i 
Danmark. 


Haugerud går straks i gang med å revitalisere kirken, men det er for 
sent selv om en og annen optimistisk medlemsøkning finner sted. Alle 
tiltak synes å slå feil. Det unitariske kor og den unitariske 
ungdomsforening, med Tambs Lyches sønn som sekretær, legger fram 
et aktivitetsprogram som kan ta pusten av enhver, forsøket på å 
danne unitarmenighet i Skien ... alt - absolutt alt - slår feil. Ja, selv 
menighetens eget medlemsblad, Unitaren, opphører etter bare én 
årgang! Haugerud gir ikke opp. Han drar i 1909 til England og ber om 
penger til kirkebygg, unitarer i Ungarn samler inn penger (et 
håndskrevet brev fra den ungarske unitarbiskop Joseph Ferencz er 
bevart: 1000 kroner gir ungarerne). Det blir aldri noe kirkebygg. Det 
blir taust omkring unitarene, menighetens møter annonseres ikke mer. 
Det er omtrent nullopptak av medlemmer fra 1919 til 1937. Unitarisk 
Samfund synes å dø ut av seg selv. Kirkebøkene leveres inn, og 1950 
forteller folketellingen at det bare er 17 unitarer i landet. Men de 
norske unitarenes historie slutter ikke her. 


Revitalisering 


Etter en sovende periode på litt under seksti år ble Jansons 
opprinnelige kirkesamfunn gjenopprettet i tiden mellom 1995 til 2005, 
og registrert under navnet Unitarforbundet Bét Dåvid (Den norske 
unitarkirke). På bakgrunn av de kontakter som Haugerud gjorde med 
Den ungarske unitarkirke i 1909, har Unitarforbundet blitt tilknyttet 
den ungarske del av den transilvanske unitarkirke med hovedkvarter i 
Budapest. Norske unitarprester mottar nå sin ordinasjon gjennom den 
ungarske unitarkirke. 


Samtidig har amerikanske unitarer som har bosatt seg i Norge, 
videreført sin amerikanske unitar-universalistiske tradisjon og 


opprettet i 2007 Unitar-universalist-fellesskapet i Norge (NUUF). Disse 
unitarene viderefører altså mye av det som både Tambs Lyche og 
Haugerud selv representerte, og i dag er både norske og amerikanske 
representert i gruppen som møter jevnlig i Oslo-området. 


Den unitariske situasjon i Norge kan i dag derfor beskrives 
revitaliserende og voksende, men der hvor den kristne og den radikale 
unitarisme kom i konflikt for drøye hundre år siden, har det nå vokst 
fram en forståelse av at begge retninger har sin funksjon og sin 
viktighet. Dette kommer tydelig fram i det faktum at i mai i år møttes 
representanter for Unitarforbundet og NUUF i Oslo for å etablere en 
unitarisk paraplyorganisasjon (Unitarian Umbrella Organization (UUO)) 
slik at samtlige nåværende og kommende unitargrupper i fellesskap 
kan søke medlemsskap i den internasjonale unitarbevegelse 
representert ved International Council of Unitarians and Universalists. 

